Emléktábla koszorúzás 2019. 01.09.

Már 6. éve, hogy ***Gordosné dr. Szabó Anna*** nincsen közöttünk. Tisztelőinek és barátainak köre 2019. január 9-én – az emléktábla avatás egyéves évfordulója alkalmából –megkoszorúzta az ELTE BGGYK Damjanich utcai épülete falán elhelyezett emléktábláját, emlékezve a gyógypedagógia tudományának, nemzedékek nevelőjének ma is példamutató alakjára.

 Gordosné dr. Szabó Anna a magyar gyógypedagógia meghatározó személyisége volt, mindenki által szeretett oktató, kutató és vezető. Szakmai felkészültsége és munkabírása, emberi tulajdonságai, valamint a hazai gyógypedagógia iránt érzett felelőssége példamutató korunk gyógypedagógusai számára is. Mint oktató, mint tanszékvezető tanár, majd 1980-1988 között főigazgató nemcsak a hazai gyógypedagógia tudományának irányító embere volt, hanem a nemzetközi szakmai életben is jelentős és tiszteletreméltó szerepet töltött be. A gyógypedagógia és a gyógypedagógus-képzés vezető szakembereként részt vett a Magyar Gyógypedagógusok Egyesülete alapításában és alapító főszerkesztője volt a Gyógypedagógiai Szemlének (gordosneszaboanna.hu).

A Kaibinger Pál igazgató úr (ELTE BG Gyakorló Iskola) köszöntője után, Csocsán Emmy vezetésével és Rosta Katalinnak, mint háziasszonynak, a segítségével a volt kollégák, tanítványok felidézték az egykori főigazgató mindig a tényekre alapozó stílusát, kedves egyéniségét, segítőkészségét. Jellemző történetekkel idézték meg alakját.

Ne feledjük Őt és adjuk tovább példamutató szakmaiságát, emberségét! Mindenkit szívesen lát a Gordos Anikó Tisztelői Kör, aki emlékezni szeretne rá. Találkozzunk és emlékezzünk minden év január 9-én Gordos Anikóra a Damjanich utcai emléktáblánál!

BJ